Forskere har oppdaget en hittil ukjent effekt av plastforurensningen av verdenshavene.

Verdens forbruk av plast har eksplodert på 20 år. I dag produseres det årlig 325 millioner tonn på verdensbasis, hvorav 8–13 millioner tonn ender i verdenshavene.

Fra tidligere vet man at plasten blant annet tar livet av fisk, fugler, havskilpadder og koraller. Men det finnes nesten ingen kunnskap om hvordan plasten i verdenshavene påvirker fotosyntetiske bakterier som er helt på bunnen av den marine næringskjeden.

Nå viser imidlertid ny forskning fra Universitetet i København og Macquarie University i Australia at plastforurensning i havene også skader de livsviktige bakteriene Prochlorococcus, skriver Danmarks Radio (DR).

– Utrolig viktige

Disse bakteriene er blant de minste levende organismene i havene, og har ikke bare en stor betydning for havenes helse, men også for alt liv over havoverflaten.

Artikkelen fortsetter under annonsen

– De er utrolig viktige. De produserer opp til ti prosent av all oksygen. Så hver 10. gang vi puster inn kan vi takke disse bakteriene for oksygenet. Vi kan se en svekkelse i veksten av disse bakteriene når de blir utsatt for kjemikalier som kommer fra plastavfallet. Og vi kan se at de produserer mindre oksygen, sier postdoktor Verena Schrameyer ved Biologisk Institutt ved Universitetet i København til DR.

Konsentrasjonen av mikroplast i de omtalte forsøkene var imidlertid langt høyere enn det man kan forvente å finne i havene i dag.

Enorm skade

To stammer av Prochlorococcus-bakteriene ble utsatt for kjemikalier fra to vanlige plastmaterialer, og forskerne fant at kjemikaliene deaktiverte de genene som er nødvendige for fotosyntesen.

Fare forbundet med utvasking av kjemikalier fra marin plast har ifølge forskerne fått betydelig mindre oppmerksomhet enn problemer knyttet til inntak og innblanding.

Plastforurensning av havene er ifølge forskningsrapporten anslått å forårsake over 13 milliarder dollar (mer enn 110 milliarder kroner) i økonomisk skade på marine økosystemer hvert år.

Undersøkelsen er publisert i det vitenskapelige tidsskriftet Communication Biology fra Nature.(Vilkår)Copyright Dagens Næringsliv AS og/eller våre leverandører. Vi vil gjerne at du deler våre saker ved bruk av lenke, som leder direkte til våre sider. Kopiering eller annen form for bruk av hele eller deler av innholdet, kan kun skje etter skriftlig tillatelse eller som tillatt ved lov. For ytterligere vilkår se her.